Det skæve Danmark bliver endnu mere skævt i fremtiden. De næste 20-30 år vil forskellene mellem land og by vokse og yderområderne fortsætte med at blive affolket, hvis ikke regeringen griber ind. Det spår to eksperter i landdistriktsudvikling på baggrund af en ny befolkningsfremskrivning fra Danmarks Statistik. - Regeringen har en politik, der går ud på at få Danmark i balance med vækst og fremskridt overalt. Det ser ikke ud til at holde, hvis denne prognose går i opfyldelse. Det her er en løftet pegefinger til politikerne, siger lektor Jørgen Møller fra Institut for Samfundsudvikling og Planlægning på Aalborg Universitet. Den danske regering med fødevareminister Hans Christian Schmidt (V) i spidsen besluttede i december at tilføre landdistrikterne flere midler, men Jørgen Møller kalder regeringens udviklingsplan "symbolpolitik", og han bakkes op af professor Flemming Just fra Institut for Forskning og Udvikling i Landdistrikter ved Syddansk Universitet. - Regeringen i Danmark har afsat flere penge til landdistriktsudvikling end i mange andre lande, men det er stadigvæk peanuts. De ændrer ikke meget, siger Flemming Just. Prognosen fra Danmarks Statistik viser, at yderkommunerne i Vestjylland, Nordjylland og på øerne fortsat vil tabe indbyggere i stor stil, selv om befolkningstallet stiger generelt i Danmark. Samtidig vokser kommunerne omkring Århus, Odense og på Sjælland markant. Begge dele giver problemer, mener de to universitetsfolk. Flere af de voksende kommuner i for eksempel Østjylland har ifølge Jørgen Møller allerede i dag svært ved at følge med udviklingen. De kvæles af deres egen vækst og har problemer med at levere den forventede service og infrastruktur, siger han. Yderkommunerne har til gengæld ikke råd til at opretholde deres serviceniveau, for de mister deres skatteborgere. Den effekt forstærkes oven i købet af, at det er de unge skattebetalere, der flytter fra yderområderne, mens andelen af ældre borgere vokser, fremhæver Flemming Just. Ingen af de to forskere ønsker at male Fanden på væggen, og de understreger begge, at der endnu er tid til at påvirke udviklingen. Desuden er og bliver fremskrivningen fra Danmarks Statistik et kvalificeret gæt med alle de usikkerheder, det medfører. De to eksperter tror ikke, at det er muligt helt at vende udviklingen. Dertil er de samfundsøkonomiske kræfter for stærke. Men de mener begge, at regeringen bør sætte sig sammen og få lavet en plan for, hvordan Danmark skal se ud i fremtiden. En helhedsløsning, og ikke de lappemodeller for landdistrikterne, infrastrukturen og byplanlægningen, det hidtil er blevet til. - Der er for mig at se ikke tilstrækkelig koordination mellem ministerierne. Det virker ikke, som om de helt har forstået tallene og besluttet sig for, hvad de vil gøre, nu hvor Danmark bliver vredet mere og mere skævt, siger professor Flemming Just. /ritzau/

Referat:
Kommunerne i de danske yderområder vil fortsætte med at miste indbyggere frem mod 2030. Eksperter efterlyser en samlet plan fra regeringen.